《东坡画像赞》
宋代·释居简

帝哀先生，为天下忌。速反其辕，卒不憖遗。遂骑箕尾，而分天章。

云汉昭回，衣被八荒。载驱六丁，收拾文字。神京遐陬，旁罗曲致。

落人间者，太山毫芒。寒者绮纨，馁者稻粱。取彼谮人，投畀豺虎。

既粱其饩，而纨其裤。豢以人爵，俾敏厥修。息公之谮，承天之休。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。